28/07/2011 | Administración LocalMunicipal
Noia
Administración Financeira. Intervención
Bases reguladoras das subvencións mediante réxime de concorrencia competitiva do transporte en Castromil para estudantes durante o curso 2011-2012

“Primeira.–Obxecto. A presente convocatoria ten por obxecto establecer as normas reguladoras para a concesión de axudas, en réxime de concorrencia competitiva, para o transporte nos autobuses da empresa Castromil daqueles alumnos que cursen estudos universitarios ou de formación profesional en Santiago de Compostela, A Coruña, Ferrol, Lugo, Ourense, Pontevedra ou Vigo; ou se despracen para a realización de calquera tipo de actividade formativa en asociacións ou centros dirixidos a persoas con discapacidade durante o curso 2011/2012. Dita subvención materializarase a través de ingresos trimestrais na conta bancaria que indique o beneficiario, conta na que deberá figurar como titular. Ao respecto, na documentación presentada para solicitar a axuda deberá incluírse unha certificación bancaria que acredite dita titularidade. As presentes bases dítanse de conformidade co establecido no art.8 e concordantes da Ordenanza xeral de subvencións do Concello de Noia. Segunda.–Finalidade das subvencións. Constitúe a finalidade das axudas económicas que se convocan favorecer o desprazamento dende Noia dos alumnos que cursen estudos en ditas cidades. Terceira.–Clases de axudas. As axudas reguladas na presente convocatoria responderán á seguinte tipoloxía: a) Axudas destinadas a facilitar o desprazamento diario de luns a venres dende Noia a: Santiago, A Coruña, Pontevedra ou Vigo, para aqueles estudantes que residan en Noia ao longo do curso escolar. b) Axudas destinadas a facilitar o desprazamento fin de semana, para aqueles estudantes que residindo en Santiago, A Coruña, Ferrol, Lugo, Ourense, Pontevedra ou Vigo, durante a semana por motivos de estudos, se despracen os fins de semana ao seu domicilio familiar en Noia. En calquera dos casos, as axudas ascenderán ao 30% do importe do billete, segundo as tarifas vixentes determinadas polas empresas de transporte que correspondan a cada desprazamento. Cuarta.–Dotación orzamentaria. As axudas concedidas mediante as presentes bases serán imputadas á partida 324.48000 “Servizos complementarios educ. Axuda libros/comedor/transporte”; dado que a subvención se irá pagando de xeito progresivo durante todo o curso 2011-2012, resultan afectados dous exercicios diferentes. Para o exercicio 2011, o crédito que se dedicará para esta finalidade ascende a 4.000 €, debéndose consignar no exercicio 2012 a cantidade restante (8.000 €). Quinta.–Beneficiarios. Para ser beneficiario da subvención, o solicitante deberá reunir os seguintes requisitos mínimos: a) Estar empadroado no Concello de Noia, cun mínimo de 6 meses de antigüidade. b) Cursar calquera das actividades formativas que sexan obxecto da presente convocatoria (base 1.ª). c) Non superar os ingresos brutos per cápita da unidade familiar en que estea integrado a cantidade de 1,5 veces o salario mínimo interprofesional. Aos efectos da presente convocatoria entenderase por unidade familiar o núcleo formado polo matrimonio ou parella de feito, así como os ascendentes e descendentes menores de vinte e cinco anos que convivan con eles no mesmo domicilio. Sexta.–Solicitude e documentación necesaria. A. Presentación de solicitudes As solicitudes para participar na presente convocatoria axustaranse ao modelo establecido que se facilitará no Rexistro Xeral do Concello. A presentación de solicitudes, unha vez cumprimentadas polos interesados, farase no Rexistro Xeral do Concello ou na forma establecida no artigo 38.4 da Lei 30/1992, do 26 de novembro, de réxime xurídico das Administracións Públicas e do procedemento administrativo común, e deberá acompañarse da seguinte documentación: 1. Fotocopia do D. N. I. do solicitante.2. Fotocopia da declaración da renda das persoas físicas do ano 2010. No caso de non estar obrigado pola Axencia Tributaria a presentala, deberase achegar unha declaración xurada na que conste esta circunstancia e xustificar os ingresos familiares da seguinte maneira: ■ Certificado do INEM, no caso de recibir prestación ou subsidio de desemprego. ■ Certificación do Instituto da Seguridade Social ou organismo correspondente no caso de percibir pensión contributiva de xubilación, invalidez, viuvez ou orfandade. ■ Certificación acreditativa no caso de percibiren ingresos procedentes de pensións non contributivas, fondos de asistencia social, rendas de integración social de Galicia ou da lei de integración social de minusválidos. ■ Documento acreditativo de pago de aluguer ou hipoteca da vivenda habitual, se fose o caso.3. Certificación bancaria que acredite a titularidade do solicitante da conta na que se efectuarán os ingresos correspondentes á axuda.4. Acreditación da axuda para os fins previstos, a través da seguinte documentación: ■ Fotocopia do carné de estudante. ■ Matrícula oficial de estudos. ■ Certificado ou similar de asistencia a actividades formativas en asociacións para persoas con discapacidades. B. Prazo de presentación das solicitudes. As solicitudes deberán presentarse dentro do prazo de UN MES, contado a partir do día seguinte ao da publicación da presente convocatoria no Boletín oficial da provincia de A Coruña, data na que se dará publicidade no taboleiro de anuncios e mediante un anuncio da Concellería de Educación. Sétima.–Procedemento. A. Exame e valoración das solicitudes.1. O estudo e valoración das solicitudes realizarase pola Comisión de Valoración, integrada polos seguintes membros: a pedagoga de servizos sociais de atención primaria, a interventora municipal, a concelleira delegada de educación e o alcalde ou concelleiro/a no que delegue.2. O exame das solicitudes implicará a comprobación previa tendente a verificar que os solicitantes reúnen os requisitos esixidos. No caso de que algunha das solicitudes tivese algún erro ou omisión emendable, seralle comunicado ao interesado para que no prazo máximo e improrrogable de cinco días naturais poida emendar a falta. Se os erros non se corrixisen ou non se cumprisen os requisitos mínimos para ser beneficiario, non se admitirá a solicitude.3. A valoración das solicitudes realizarase aplicando o seguinte baremo: a) Membros da unidade familiar. ■ Por cada membro da unidade familiar outorgarase un punto. Serán membros computables: • O solicitante. • O pai, a nai, o titor ou persoa encargada da garda e protección dos menores que formen parte da unidade familiar. • Irmáns solteiros menores de 25 anos que residan no domicilio familiar e que non teñan recursos económicos. • Irmáns de maior idade cando se trate de discapacitados físicos, psíquicos ou sensoriais, acreditados mediante documentación. • Os ascendentes dos pais que residan no mesmo domicilio que os anteriores. No caso de divorcio ou separación legal ou de feito dos pais, non se consideraría membro computable aquel que non conviva co solicitante da axuda, sen prexuízo de que na renda familiar se inclúa a súa contribución económica. b) Situación familiar: ■ Obterán tres puntos adicionais a unidade familiar na que exista algunha das seguintes situacións: • Familia na que o seu sustentador principal se atope en situación de desemprego. • Familia numerosa. • Orfo absoluto. • Familia na que o seu sustentador principal sexa viúvo/a, pai ou nai divorciado/a ou separado/a legalmente ou de feito. • Familia na que calquera dos membros da unidade familiar estea afectado por unha discapacidade legalmente cualificada, resida no mesmo domicilio e dependa economicamente dos ingresos familiares. A efectos do disposto neste parágrafo, terán a condición de persoas con discapacidade aquelas as cales se lles recoñecera un grado de minusvalía igual ou superior ao 33 por cento. • Familia na que o seu sustentador/a principal sexa vítima de violencia de xénero, debidamente acreditada. c) Ingresos económicos: ■ Para a ponderación dos mesmos tomarase como referencia o S. M. I., fixando como importe máximo de ingresos a cantidade resultante de multiplicar por 1,5 o S. M. I.2011 (13.469,40 €/ano). A renda familiar relacionarase cos membros computables aplicándose a seguinte puntuación: A estes efectos enténdese por: ● RENDA FAMILIAR: a suma da base impoñible xeral e a base impoñible do aforro (casillas 455 e 465, respectivamente, da declaración do imposto sobre a rendas das persoas físicas), correspondentes ao último exercicio presentado e a todos os membros computables. Os ingresos da unidade familiar descontarase o alugamento da vivienda ou pagamento do crédito hipotecario solicitado para a adquisición da vivienda familiar, no caso de que se presente xustificación documental. O importe máximo a deducir polo arrendamento ou pagamento da hipoteca será de 300 €. a) Actividades formativas para persoas con discapacidade: ■ Cando a axuda teña como obxecto o desprazamento para a realización de actividades formativas en centros ou asociacións para persoas con discapacidade: 10 puntos. A puntuación a asignar a cada solicitude virá dada pola suma da puntuación acadada nos catro apartados anteriores.4. Proposta de resolución. Practicada a valoración das solicitudes e clasificadas estas con arranxo ao establecido anteriormente, a Comisión de Valoración emitirá un informe no que se concrete a avaliación realizada, asignando as axudas segundo os solicitantes teñan máis ou menos puntos e co límite das dispoñibilidades orzamentarias existentes. B. Órgano Instrutor. O órgano instrutor será a Concelleira delegada de educación. Segundo establece o artigo 13 da ordenanza de subvencións do Concello de Noia, o órgano instrutor, á vista do informe da comisión de valoración, formulará proposta de resolución provisional, que deberá notificarse aos interesados concedéndolles un prazo de dez días para presentar alegacións. Examinadas as alegacións aducidas polos interesados e previo exame e informe da Comisión de Valoración, o órgano instrutor formulará a proposta de resolución definitiva, quedando vinculado polo devandito informe. C. Resolución. O órgano municipal competente para resolver sobre a concesión ou denegación da axuda será o alcalde ou concelleiro no que delegue, sendo vinculante a tal efecto a proposta de resolución. A resolución ditarase no prazo máximo de tres meses dende a data de finalización de presentación de solicitudes e deberá conter a relación de solicitantes que resultaran beneficiarios. ■ A relación de solicitantes para os que se propón a concesión da subvención. A resolución notificarase aos interesados que foran propostos como beneficiarios na fase de instrución, para que no prazo de dez días naturais comuniquen a súa aceptación. Oitava.–Xestión. Unha vez ditada a resolución e comunicada por parte do beneficiario a aceptación da mesma, o Concello ingresará na conta bancaria do solicitante a contía correspondente ao primeiro trimestre do curso, repetindo o proceso ao inicio do segundo e do terceiro trimestre, ata completar o total da axuda concedida. Para a xustificación: O beneficiario queda obrigado á xustificación da axuda recibida mediante a presentación da factura de adquisición dos bonos para o transporte e o detalle doutras axudas que obtivera coa mesma finalidade. As facturas remitidas deberán ser orixinais ou copias compulsadas, con tódolos requisitos establecidos no Real decreto 1496/03, de 28 de novembro, polo que se aproba o Regulamento que regula as obrigas de facturación. Concretamente, requírese que a factura reúna os seguintes requisitos: número correlativo, data de expedición, identificación completa do expedidor e do receptor, descrición da operación que se realiza, tipo impositivo de IVE e desagregación da base impoñible da cota tributaria de IVE. Nos supostos nos que se trate de ventas ao por menor, servizos de ambulancia, transportes, servizos de hostalaría ou restauración (bares, restaurantes, etc), fotografías, aparcamento, autopistas (e demais sinalados no artigo 4 da norma citada) que non superen os 3.000 €, se poderán substituír por outro documento co seguinte contido: numeración correlativa, NIF do expedidor, tipo de IVE ou expresión “IVE incluído” e a contraprestación total. O importe dos gastos que se deberán xustificar deberá ser igual ou superior ao importe da subvención concedida polo Concello de Noia, ou, no caso de obter outras axudas, a xustificación deberá ter un importe igual ou superior á suma das axudas percibidas. A xustificación haberase de presentar no primeiro mes de cada trimestre, a fin de que, nos casos nos que non se xustifique o 100% da axuda trimestral, o reintegro, previamente comunicado, se poda facer efectivo no seguinte pago. No caso de que o pago do último trimestre xa estivera realizado, deberase reintegrar en metálico. No caso de non realizar tal xustificación, o beneficiario deberá reintegrar totalmente as cantidades percibidas máis os xuros de demora correspondentes, e perderá o dereito de cobro das cantidades correspondentes aos trimestres que falten ou, para o caso de ser o último pago, perderá o dereito a futuras axudas. Novena.–Medidas de garantía. O Concello de Noia poderá realizar os controis administrativos e inspeccións que considere oportunos a fin de comprobar a veracidade dos datos consignados na documentación presentada, así como o cumprimento dos requisitos para a percepción da axuda. O beneficiario terá a obriga de colaborar en dita inspección, proporcionando os datos requiridos. Décima.–Compatibilidade da subvención. A concesión destas axudas será compatible con calquera outro tipo de axudas ou subvencións, sempre e cando non supere o importe total do gasto, doutro xeito verase reducida. Undécima.–Normativa de aplicación. A presente convocatoria réxese pola Ordenanza xeral de subvencións do Concello de Noia, de data 1 de febreiro de 2005 (BOP da Coruña, núm.25, de 1 de febreiro de 2005), así coma pola Lei 38/2003, xeral de subvencións, o RD 887/20006, polo que se aproba o seu regulamento; a Lei 9/2007, de subvencións de Galicia, e o Decreto 11/09, polo que se aproba o seu regulamento.” Noia, 18 de xullo de 2011. A concelleira delegada da área de educación María del Carmen Domínguez Villanueva